Gedenkdiens Maandag vir ruiter van Kimberley | Netwerk24
Gedenkdiens Maandag vir ruiter van Kimberley
Deur Kaydene Davids 07 November 2019 15:19
'n Gedenkdiens word Maandag vir 'n perderuiter en afrigter van Kimberley gehou nadat sy vroeër van een van haar gunstelingperde afgeval het en later dood is.
Lindy Tait. Foto: Lindy Tait/Facebook
Netwerk24Foto: Lindy Tait/Facebook
Familie en vriende neem Maandag omstreeks 11:00 in die Life Church in Markstraat, Kestellhof in Kimberley, afskeid van Lindy Tait (44).
Tait, 'n bekende in perdekringe in dié stad, is Dinsdag in die vroeë oggendure in die Mediclinic Gariep dood nadat sy Saterdag van 'n kliënt se perd afgeval het en ernstige breinskade opgedoen het.
Die perde-entoesias en ma, wat perde afgerig en kinders leer perdry het op die Mein Heim-landgoed, -gasteplaas en -ruitersentrum, het Saterdag van een van die perde afgeval nadat die perd geskrik het.
Sy het enkele dae vantevore nog aan Christine Spangenberg van dié perdeplaas gesê sy geniet dit so om op dié perd te ry en dat dit een van haar gunstelingperde is.
Volgens 'n Facebook-inskrywing deur Jaco Fourie gaan dit onder die omstandighede goed met Tiaan Roets, Tait se seun, wat tans sy matriekeindeksamen aflê.
Die inskrywing lui verder dat Tiaan deur sy pa, Antonie Roets, sy grootouers en ander familielede ondersteun word.